Informácia o stave realizácie a plnenia úloh 
vyplývajúcich z politickej deklarácie a akčného plánu strategického partnerstva 
medzi Slovenskou republikou a Francúzskou republikou.

Strategické partnerstvo medzi SR a FR sa opiera o konkrétne pomenované ciele vo sfére prehĺbenia politického dialógu v rámci EÚ, partnerstva vo vojensko-politickej oblasti, obrane a vyzbrojovaní, decentralizovanej kooperácie na úrovni energetiky a životného prostredia, vzájomnej hospodárskej spolupráce a obojstrannej pomoci v oblasti administratívy. 

1.	Politické partnerstvo
Pravidelné konzultácie s cieľom zbližovania názorov v otázkach prioritného záujmu:
Prvým formálnym konzultačným podujatím  strategického partnerstva medzi SR a FR v rámci bodu „organizovanie pravidelných konzultácií s cieľom podporiť zbližovanie názorov v otázkach prioritného záujmu“ boli konzultácie na aktuálne témy bezpečnostnej a zahraničnej politiky, ktoré sa uskutočnili dňa 24. marca 2009 v Paríži. Francúzsko slovenský dialóg viedli Gérard Araud, GR pre politické a bezpečnostné záležitosti MZV FR a Igor Slobodník, GR Sekcie politického riaditeľa MZV SR.  Témami konzultácií bol návrat FR do vojenských štruktúr NATO, budúcnosť vzťahov NATO-EÚ, budúcnosť EBOP, misia NATO v Afganistane, voľba nového GT NATO, otázky súvisiace s nadchádzajúci summitom NATO, transatlantické vzťahy, ruský návrh Európskej bezpečnostnej zmluvy, Východné partnerstvo, ako aj región Západného Balkánu.

V apríli nasledovali konzultácie GR Sekcie európskych záležitostí MZV SR J. Nociara s GR Sekcie pre európsku spoluprácu Pierre Menatom v Bratislave Z rozhovorov vyplynulo nasledovné: Úspešné zavŕšenie ratifikácie Lisabonskej zmluvy a inštitucionálna reforma EÚ sú pre FR jednou z kľúčových otázok európskej politiky, kde FR spolieha na diplomatickú pomoc SR okrem iného aj v otázke tlmenia euroskepticizmu v susednom Česku. V kontexte finančnej a ekonomickej krízy SR víta postoj FR ako zástancu solidarity a pomoci ČK EÚ na zvýšenie podpory platobnej bilancie krajinám strednej a východnej Európy, ktorých je FR silným zástancom. FR výrazne podporovala vstup SR do menovej únie a v súčasnosti je SR pre francúzskych investorov stabilnou krajinou, ktorá poskytuje viaceré ekonomické výhody. V hore uvedenom kontexte je pre FR kľúčovou spolupráca so SR v oblasti jadrovej energie. 

V Paríži následne prebiehali koncom apríla konzultácie GR Sekcie globálnych výziev, ľudských práv, OSN a medzinárodných organizácií MZV SR Márie Krasnohorskej s jej francúzskymi partnermi, Sylvie Bermann, GR Sekcie OSN a medzinárodných organizácií MZV FR a Jacquesom Audibertom, GR Sekcie strategických záležitostí MZV FR. Konzultácie boli zamerané na aktuálne záležitosti riešené na rozhodujúcich multilaterálnych fórach. Partneri si vymenili názory na otázky reformy Bezpečnostnej rady OSN, pripravovanej novej príspevkovej škály platieb členských krajín do rozpočtu OSN, ľudských práv (pripravovanej Konferencie OSN o rasizme, aktivít Rady OSN pre ľudské práva), nešírenia jadrových zbraní, návrhy novej bezpečnostnej architektúry v Európe či boja proti terorizmu. GR SVĽP informovala partnerov o pokračujúcich aktivitách SR v oblasti reformy bezpečnostného sektora a tiež o aktuálnych kandidatúrach SR do orgánov OSN a medzinárodných organizácií systému OSN.

Jedinou otázkou strategického partnerstva, voči ktorej má FR výhrady je spolupráca s MŠ SR a MPSVaR SR v projekte „Campus des métiers“, partnerstva medzi ministerstvami školstva SR a FR a francúzskou automobilkou PSA Peugeot Citroen. Od júla 2004 bolo v závode PSA v Trnave vďaka tomuto projektu technicky vyškolených viacej ako 5000 zamestnancov a pedagogicky 34 slovenských profesorov. FR v tomto projekte preinvestovalo už viac ako 3 milióny EUR. Od januára 2008 malo byť vybavenie Campusu odovzdané do správy slovenskej strane a školenia mali prebiehať v réžii slovenskej strany, ktorá mala financovať francúzskej automobilke PSA všetky potrebné školenia slovenských zamestnancov. Francúzsko tento projekt financovalo ešte celý rok 2008. V súčasnosti je ale bezpodmienečnou požiadavkou francúzskej strany, aby Ministerstvo školstva SR od roku 2009 minimálne na obdobie jedného roku financovalo tento vzdelávací cyklus. FR má záujem, berúc do úvahy potreby slovenského automobilového priemyslu a potenciál vzdelávacieho programu, vytvoriť „profesionálnu licenciu“ ktorá bude mať významný podiel vo vzdelávacom systéme PSA Peugeot Citroen Trnava.  
   
Do cyklu politických konzultácií s cieľom podporiť zbližovanie názorov v otázkach prioritného záujmu patria aj konzultácie riaditeľa odboru bezpečnostnej politiky MZV SR  Juraja Podhorského s GR Sekcie strategických záležitostí, bezpečnosti a odzbrojenia MZV FR Jacquesom Audibertom a riaditeľom Inštitútu bezpečnostných štúdií EÚ Álvarom de Vasconcelosom v Paríži v dňoch 10.-11. decembra 2008 Konzultácie boli venované aktuálnym bezpečnostno-politickým otázkam, predovšetkým otázkam európskej bezpečnostnej a obrannej politiky, NATO a Európskej bezpečnostnej architektúre. 

Konzultácie zástupcov MZV oboch krajín sú hodnotené ako vzájomne užitočné a produktívne. Potvrdili veľmi dobrú úroveň vzájomných vzťahov a obojstranný záujem o pokračovanie intenzívneho dialógu aj v kontexte cieľavedomej implementácie strategického partnerstva.  

Frankofónia a kultúrna rozmanitosť:
V marci 2006 podpísala Medzinárodná organizácia frankofónie (MOF) spolu s Francúzskou republikou, Francúzskym spoločenstvom Belgicka, Luxemburským veľkovojvodstvom a vládou SR „Memorandum, týkajúce sa realizácie viacročného programu výučby francúzskeho jazyka v slovenskej štátnej správe“. V priebehu troch rokov sa na jazykových kurzoch zúčastnilo v SR viac ako 600 frekventantov. SR využila aj ponuku agentúry, týkajúcu sa intenzívnych jazykových kurzov francúzštiny pre najvyšších predstaviteľov, vrátane členov vlády SR. Nakoľko platnosť memoranda vypršala v marci 2009, zástupca MOF Stéphan Lopez, francúzsky VV na Slovensku Henry Cuny, belgický VV na Slovensku Alain Cools a minister zahraničných vecí SR Miroslav Lajčák podpísali dňa 4. júna 2009 nové memorandum, ktoré predpokladá obnovenie projektu na ďalšie tri roky, s možnosťou následného predĺženia. 

Úspešne sa ďalej rozvíja aj spolupráca s priamymi operátormi MOF, ktorými sú univerzitná agentúra Frankofónie a Medzinárodné združenie frankofónnych starostov. Územie SR je pokryté signálom TV5, ktorá je jedným z priamych operátorov MOF.

Na Slovensku vychádza slovenský po francúzsky písaný časopis l’Amitié, ktorý je zatiaľ u nás jediný tohto druhu. 

Francúzska redakcia Radio Slovakia International šíri informácie o dianí v SR vo francúzskom jazyku a je príkladom toho, že SR má potenciál stať sa pridruženým členom MOF. Každý deň prináša frankofónnym poslucháčom informácie, týkajúce sa všetkých aspektov života slovenskej spoločnosti.

V SR je aktívne aj Slovenské združenie učiteľov francúzštiny (SZUF), ktoré na Slovensku zastupuje Medzinárodnú federáciu učiteľov francúzštiny, partnerskú mimovládnu organizáciu MOF. Počet učiteľov francúzskeho jazyka je v SR 619. 

Každoročne sa na Slovensku organizujú oslavy Medzinárodného dňa Frankofónie – 20. marca, Medzinárodný festival frankofónneho filmu (pravidelne v marci), Frankofónny týždeň a Filmový festival frankofónneho filmu v Trenčíne. 

Slovenská vláda poskytla na obdobie troch rokov sociálne štipendiá pre slovenských študentov vo Francúzsku. V školskom roku 2008/2009 je vo Francúzsku umiestnených 62 slovenských študentov a to vďaka Ministerstvu národného školstva FR, školským  regionálnym Akadémiám  a riaditeľom 22 francúzskych stredných škôl. ZÚ SR v Paríži zorganizoval v decembri 2008 v Paríži stretnutie týchto slovenských študentov, kde VZÚ tlmočil osobne poďakovanie zástupcom francúzskych škôl.  

Obe strany pokračujú v ďalšej podpore slovensko–francúzskych bilingválnych sekcií na gymnáziách v Bratislave,  Banskej Bystrici, Košiciach a Trenčíne. S cieľom ďalšieho zdokonalenia  sa pedagógov francúzskeho jazyka a predovšetkým učiteľov odborných predmetov vyučovaných po francúzsky,  poskytla francúzska strana jazykové kurzy a stáže. Školy hodnotia spoluprácu s francúzskou stranou kladne, nakoľko optimálne zabezpečuje výučbu francúzskeho jazyka a príslušných predmetov po odbornej i materiálnej stránke. 

Francúzsky jazyk je zaradený medzi povinne voliteľné predmety v rámci maturitného predmetu cudzí jazyk na slovenských stredných školách. V školskom roku 2008/2009 si francúzsky jazyk ako predmet maturitnej skúšky zvolilo spolu 338 žiakov stredných škôl, z toho v úrovni B2 95 žiakov. Od 1. septembra 2009 nadobudne účinnosť vyhláška MŠ SR, ktorou sa mení a dopĺňa vyhláška MŠ SR č. 319/2008 Z.z. o uznávaní náhrady maturitnej skúšky z cudzieho jazyka. Podľa tejto vyhlášky sa budú niektoré jazykové certifikáty z francúzskeho jazyka žiakom uznávať ako náhrada maturitnej skúšky z francúzskeho jazyka ako aj vysvedčenia o štátnej jazykovej skúške na úrovni základná, všeobecná a špeciálna štátna jazyková skúška.

Zrušením miesta lektora slovenského jazyka a literatúry na univerzite Michel de Montaigne v Bordeaux (august 2007) vznikol na lýceu C. Jullian v Bordeaux problém s učiteľom slovenských žiakov, nakoľko tento post zastával vyslaný lektor SR na univerzite v Bordeaux. Francúzska strana v školských rokoch 2007/2008 a 2008/2009 situáciu riešila poverením slovenskej doktorandky na univerzite funkciou učiteľky a pedagogického dozoru. Neuspokojivé podmienky prijatia slovenských žiakov v ubytovaní a zabezpečení výučby by mal nanovo definovať pripravovaný zmluvný dokument medzi Ministerstvom školstva SR a Ministerstvom zahraničných vecí a európskych záležitostí FR o spolupráci  v oblasti školstva a vedy.

V súčasnej dobe je možné na Slovensku študovať študijné programy, ktoré majú vo svojom názve „francúzsky jazyk“ na týchto vysokých školách:
-	Univerzita Komenského v Bratislave,
-	Univerzita sv. Cyrila a Metoda v Trnave,
-	Univerzita Konštantína Filozofa v Nitre,
-	Univerzita Mateja Bela v Banskej Bystrici,
-	Prešovská univerzita v Prešove.
      Študijné programy sa uskutočňujú v prvom a druhom stupni vysokoškolského vzdelávania v študijných odboroch učiteľstvo, prekladateľstvo a tlmočníctvo a cudzie jazyky a kultúry.

       Lektoráty slovenského jazyka sú v Štrasburgu, Clermont-Ferrand a  na INALCO v Paríži. Na Slovensku sú  recipročné lektoráty francúzskeho jazyka na  FF PU v Prešove, PdF UK v Bratislave, FF UKF v Nitre, TU v Košiciach, FHV UMB v B. Bystrici. Okrem uvedených lektorátov pôsobia ďalší 3 lektori na UK Bratislava, UMB v B. Bystrici a STU v Bratislave. Do tohto počtu nie sú zaradení 8 lektori na bilingválnych sekciách  gymnázií, 4 lektori vo francúzskej škole v Bratislave a 4 lektori na gymnáziách s rozšíreným vyučovaním francúzskeho jazyka. 

Európska kultúrna sezóna vo Francúzsku:
Slovensko a Francúzsko sa zaviazali úzko spolupracovať v oblasti kultúry v rámci prípravy Európskej kultúrnej sezóny vo FR, ktorá sa konala počas francúzskeho predsedníctva v EÚ. Listom ministra zahraničných vecí a európskych záležitostí FR Bernarda Kouchnera, ministerky kultúry Christine Albanel a bývalého štátneho tajomníka ministerstva zahraničných vecí pre európske záležitosti Jeana-Pierra Jouyeta, bola Slovenská republika pozvaná prezentovať svoje umenie prostredníctvom francúzskych kultúrnych inštitúcií, festivalov a regiónov, s cieľom zaujať čo najširšiu francúzsku verejnosť. V období od júla do decembra 2008 sa SR prezentovala vo Francúzsku najmä týmito podujatiami:          

Výstavy:
•	„Ignác Bizmayer“ – Svet viníc v keramike a vystúpenie ľudovej hudobnej skupiny Urpín 
•	„Premietnuté pohľady“ – videoinštalácie 16 slovenských výtvarníkov (podporené v grantovom systéme)
•	Krajina bez mora – výstava súčasného umenia v Marseille (SNG)
•	Magická osmička v slovenských dejinách – výstava v Paríži (SNM)
•	Výstava šperkov a drôtených výrobkov – Paríž (SNM)
•	Svetom moje, svetom – výstava historických bábok (SNM + Anderle)

Hudobné podujatia:
•	Medzinárodný festival súčasnej hudby v Štrasburgu (28.09. – 30.10.), Komorné teleso – repertoár E. Suchoňa
•	Festival Toulouse d´été - Koncert operných hviezd, džezová formácia, rocková formácia
•	Festival „Piano“ v Toulouse – Škuta, Škutová
•	Koncert Bratislavského chlapčenského zboru 
•	Mathilde de Guise – svetová premiéra opery J. N. Hummela v Amiens v rámci koprodukčného projektu TANDEM, pri príležitosti 230. výročia narodenia skladateľa.
•	Koncert komorného orchestra Capella Istropolitana
•	Koncert komorného orchestra MUSICA AETERNA
  
Film:
•	Zlaté šesťdesiate – najvýznamnejšie filmy česko-slovenskej novej vlny, ktoré vznikli      na Slovensku
•	Animovaný film v Paríži (Bibiana)

Folklór 
•	Saint-Etienne – účinkovanie folklórneho súboru (NOC) 
•	Paríž - „Slovenské Vianoce v divadle Ranelagh“ – vianočný trh a vystúpenie Detského súboru Čečinka

Európske hlavné mesto kultúry:
Súčasťou strategického partnerstva je aj vzájomná príprava podujatia Európske hlavné mesto kultúry 2013 s cieľom vytvoriť nové perspektívy pre spoluprácu v nasledujúcich rokoch. Slovensko bude na tomto podujatí zastupovať mesto Košice a Francúzsko mesto Marseille. 

2.	Partnerstvo vo vojensko-politickej oblasti, obrane a vyzbrojovaní
Vláda Slovenskej republiky uznesením č. 315 z 29. apríla 2009 súhlasila  s návrhom na uzavretie Dohody  medzi  vládou  Slovenskej republiky a vládou Francúzskej republiky o spolupráci v oblasti obrany (ďalej len „dohoda“). V mene oboch vlád dohodu podpísali 4. mája 2009 v Bratislave minister obrany Slovenskej republiky Jaroslav Baška a štátny tajomník Ministerstva obrany Francúzskej republiky Jean-Marie Bockel. Dohoda bola spracovaná v nadväznosti na rokovania s francúzskou stranou s cieľom rozvíjať vzájomnú spoluprácu v oblasti obrany v súlade so zámermi strategického partnerstva. Dohoda zatiaľ nenadobudla platnosť, keďže nedošlo k vzájomnej výmene nót o vnútroštátnom schválení. Nadväzujúce dokumenty (napr. Dohoda o pôsobení francúzskeho poradcu) je zatiaľ v štádiu pripomienkovania. 
	
Od podpisu dokumentov k strategickému partnerstvu 17. septembra 2008 sa v rámci bilaterálnej spolupráce uskutočnili nasledovné aktivity: 
•	Dňa 15. októbra 2008 prijal pozvanie na pracovnú návštevu MO SR mjr. Patrick Kamenka, riaditeľ oddelenia medzinárodných vzťahov pre strednú a východnú Európu MZV Francúzskej republiky. Cieľom stretnutia bolo prerokovanie aktuálnych otázok spolupráce v oblasti bilaterálnej spolupráce a  v oblasti EOD - Explosives Ordnance Disposal. 

•	Dňa 3. februára 2009 sa uskutočnili vojensko-politické rozhovory medzi zástupcami rezortov obrany SR a FR. Obe strany sa ubezpečili o strategickom partnerstve a diskutovali o aktuálnych otázkach v súvislosti s členstvom v EÚ, NATO a zapojením sa do operácií krízového manažmentu. V závere rozhovorov bol podpísaný Plán bilaterálnej spolupráce na rok 2009 medzi MO SR a MO FR, ktorý kladie dôraz na rozvoj spolupráce v oblasti EOD, výcvik predsunutých leteckých navádzačov (Forward Air Controllers – FAC), spoločný výcvik jednotiek radiačnej chemickej a biologickej ochrany (ďalej len RCHBO) a jazykovú prípravu.

•	Pri príležitosti 90. výročia úmrtia gen. M. R. Štefánika sa 4. mája 2009 uskutočnilo prijatie Jean-Marie Bockela, štátneho tajomníka Ministerstva obrany a záležitostí veteránov FR u ministra obrany SR a 6.-7. mája sa štátny tajomník MO SR Daniel Duchoň zúčastnil spomienkového podujatia venovanom M. R. Štefánikovi v Medoune vo Francúzsku.

•	V rámci spolupráce v oblasti vojenského vzdelávania poskytuje francúzska strana ozbrojeným silám SR (OS SR) pravidelne miesta vo Vyššom štábnom kurze na Akadémii obrany ozbrojených síl Francúzskej republiky – CID. Kurz je ekvivalentom Kurzu národnej bezpečnosti, organizovaného AOS v Liptovskom Mikuláši a absolventom kurzu je na Slovensku priznaná hodnosť „gšt.“. V súčasnosti sú v kurze na Akadémii CID 2 príslušníci OS SR. 

•	V rámci spolupráce pôsobí na jazykovom inštitúte MO SR lektor francúzskeho jazyka. 

V rámci bilaterálnej spolupráce sa konajú pravidelné recipročné zasadnutia slovensko-francúzského výboru pre vyzbrojovanie za účasti národného riaditeľa pre vyzbrojovanie. V roku 2008 sa uskutočnilo 13. zasadnutie a v júli 2009 je plánované 14. zasadnutie tohto  výboru. V rámci rokovaní je vyhodnocovaná spolupráca v oblasti vyzbrojovania na bilaterálnej a multilaterálnej platforme, stanovované úlohy na nasledujúce obdobie, prezentované štruktúry, programy a postupy vyzbrojovania, vrátane demonštrácie vojenskej techniky a poskytovania informácii o akvizičných projektoch a spolupráci v tejto oblasti (napr. v  oblasti individuálneho bojového systému vojaka 21. storočia spolupráca so spoločnosťou SAGEM, ktorá je dodávateľom takéhoto systému pre ozbrojené sily Francúzskej republiky pod označením FELIN alebo v oblasti 3D rádiolokátorov stredného a malého dosahu spolupráca so spoločnosťou Thales Raytheon).

V rámci Európskej obrannej agentúry (EDA) v oblasti vyzbrojovania prebieha spolupráca harmonizovaním vojenských požiadaviek, vytváraním podmienok na združovanie národných programov formou spolupráce v oblasti obranných spôsobilostí a následne hľadaním najvhodnejších obranných riešení a nových možností spolupráce.  

V oblasti obranného výskumu a technológií sa v rámci EDA spolupráca uskutočňuje účasťou v projektoch obranného výskumu SIMS (Plánovanie misií a výcvikové nástroje), EUSAS a ARBITeR (modelovanie správania  davu ), ICAR (ovládanie nepriateľskej mobilnej komunikácie), SESAMO (nanokompozitné štruktúry výbušnín a materiálov). Vyššie uvedené projekty sú riešené v rámci spoločných investičných programov Force Protection a Inovative Concepts and Emerging technologies v rámci EDA.

Pri koordinácii programov EDA spolupracuje SR s FR podporovaním spoločných riešení so zameraním sa na spoločný vývoj nových technológií, zbraňových systémov, podsystémov a komponentov.    

Spolupráca medzi SR a FR sa rovnako realizuje podporovaním rozvoja Európskej obrannej technologickej a priemyselnej základne (EDTIB) smerom ku konsolidácii, odstraňovaniu duplicít a väčšej špecializácii vo všetkých jej oblastiach so zreteľom na využitie potenciálu európskej spolupráce.

V rámci NATO sa spolupráca zameriava na oblasti individuálneho bojového systému vojaka 21. storočia, ktorá sa rozvíja v rámci skupiny NAAG- LCG1 „Soldier Modernisation“ v štruktúrach CNAD.

FR podporuje SR v jeho úsilí byť vedúcou krajinou v oblasti EOD. Zároveň pokračuje v podpore rozvoja EOD spôsobilostí Slovenska, najmä formou poskytovania výcviku slovenských EOD špecialistov (cestou poskytnutia vlastných inštruktorov), operátorov alebo EOD štábnych dôstojníkov, vrátane poskytnutia materiálovej podpory. Okrem tejto priamej podpory deklarovalo Francúzsko v rámci organizovaných medzinárodných konferencii zameraných na spracovanie a schválenie hlavných dokumentov Centra výnimočnosti NATO pre oblasť EOD (CoE EOD) svoj zámer poskytnúť do štruktúry CoE svojho špecialistu na danú oblasť. Týmto  sa Francúzsko stane sponzorujúcou krajinou CoE EOD a napomôže tak akreditačnému procesu centra ako nezávislej medzinárodnej organizácie pod záštitou NATO ACT.

Centrum výnimočnosti pre oblasť EOD organizuje v termíne 17. apríla – 1. júla 2009 v posádke Nováky a VVP Lešť teoretický a praktický výcvik 20 príslušníkov jednotky EOD na likvidáciu konvenčnej munície – level 3 („Conventional Ammunition Disposal - CMD 3“). Výcvik bol na základe bilaterálnej dohody medzi ozbrojenými silami FR a SR vykonaný za podpory šiestich EOD inštruktorov ozbrojených síl FR.

V dňoch 16.-19. septembra 2008 sa v Bourges, Francúzsko, uskutočnili ukážky a skúšky technológií EOD (Explosive Ordnance Disposal, likvidáciu výbušnín), C-IED (proti nástražným výbušným systémom) a CBRN (chemickej, radiačnej a biologickej munícií), spoločne organizované Francúzskom a Španielskom. Predmetné podujatie bolo zamerané na výmenu informácií o nových technológiách v oblasti likvidácie výbušného materiálu EOD a  C-IED, ako aj ich prezentáciu v rámci praktických ukážok.

Spoločný výcvik špecialistov vojenskej jednotky Francúzskej republiky s 2. rotou dekontaminácie práporu RCHBO PS s toxickými chemickými látkami vo VTC RCHBO Zemianske Kostoľany sa uskutočnil v dňoch 12. – 18. októbra 2008 v zmysle schválenej technickej dohody medzi MO SR a MO FR.

Na základe doterajších výsledkov považujeme vzájomnú spoluprácu s OS FR za jednu z najdôležitejších vo vzťahoch SR k členským štátom NATO. Spoluprácu možno charakterizovať ako dobre rozvinutú a v podstate bezproblémovú. Z hľadiska intenzity kontaktov, množstva vytipovaných oblastí spolupráce a jej konkrétnych nositeľov patrí dvojstranná spolupráca s OS FR k jednej z najviac rozvinutých medzi členskými štátmi NATO. 

V budúcnosti je obojstranným záujmom pokračovať vo vzájomne výhodnej spolupráci SR a FR s cieľom udržať intenzitu kontaktov medzi konkrétnymi nositeľmi spolupráce a naďalej rozvíjať spoluprácu v obojstranne výhodných oblastiach. 

SR chce pokračovať v úzkych kontaktoch medzi výskumnými a vzdelávacími inštitúciami ozbrojených síl oboch krajín a naďalej využívať ponuky partnera na štúdium v školách a odborných kurzoch vo FR a jeho pomoc pri výučbe francúzskeho jazyka v SR a aj vo FR.

3.	Spolupráca v oblasti energetiky a životného prostredia
Spolupráca v oblasti jadrovej energetiky:
Potenciál vzájomnej spolupráce medzi oboma krajinami vychádza jednak z Dohody o spolupráci medzi Slovenskom a Francúzskom v oblasti mierového využívania jadrovej energie, ktorú dňa 17. septembra 2008 v Paríži podpísali predseda vlády SR a minister zahraničných vecí FR a jednak zo „Stratégie energetickej bezpečnosti do roku 2030“, schválenej vládou SR dňa 15. októbra 2008 uznesením vlády SR č. 738/2008. Z tohto dokumentu vyplývajú okrem iného aj nasledovné priority dlhodobého výhľadu pre oblasť jadrovej energetiky:

•	Jadrové elektrárne budú aj naďalej tvoriť základný prvok pri zaistení bezpečnosti zásobovania elektrinou a trvalo udržateľného rozvoja. Základným predpokladom pre zabezpečenie dostatku elektriny v dlhodobom výhľade je dostavba 3. a  4. bloku jadrovej elektrárne Mochovce v kompetencii Slovenských elektrární, a.s. Bratislava a ich strategického investora spoločnosti ENEL.

•	Zmluva o založení spoločného podniku spoločností JAVYS, a.s. a ČEZ, a.s., za účelom realizácie projektu výstavby nového jadrového zdroja v lokalite Jaslovské Bohunice, bola podpísaná 29. mája 2009.

V dňoch 23. a 24. februára 2009 sa uskutočnil na francúzskom veľvyslanectve v Bratislave dvojstranný seminár o slovenskej jadrovej energetike pre zástupcov  francúzskych spoločností z oblasti jadrového priemyslu. Účastníci semináru diskutovali o stratégii energetickej bezpečnosti Slovenska do roku 2030 a o ďalšom rozvoji jadrovej energetiky. Z francúzskej strany sa prezentovali spoločností z oblasti jadrovej energetiky, ktoré poukázali na svoje možnosti a služby v predmetnej oblasti. Súčasťou odborného semináru bola aj exkurzia zástupcov francúzskych spoločností v zariadeniach spoločnosti JAVYS, a.s. v Jaslovských Bohuniciach, zameraná na prehliadku medziskladu vyhoretého jadrového paliva a centra na spracovanie rádioaktívnych odpadov. 

Francúzske veľvyslanectvo v SR informovalo spoločnosť JAVYS, a.s. o pripravovanom workshope v oblasti jadrovej energetiky a vyraďovania jadrových elektrární, ktorý by sa mal konať v prvej polovici septembra 2009 v Bratislave. 

Francúzska strana považuje SR v oblasti jadrovej energetiky za svojho najvýznamnejšieho partnera v strednej Európe. Bude preto potrebné naďalej venovať veľkú pozornosť priebehu a záverom bilaterálnych rozhovorov na expertnej úrovni.

S francúzskymi spoločnosťami z oblasti jadrovej energetiky spolupracuje spoločnosť VUJE na nasledovných projektoch:
•	CEA – Commissariat á l´Energie Atomique
o	v rámci programu vysoko teplotného reaktora Rafael (VI. Rámcový program) využívajú a spolupracujú na vývoji výpočtového programu CATHARE,
o	v rámci programu Sarnet (VI. Rámcový program) používajú a spolupracujú na vývoji výpočtového programu „ASTEC“ pre simuláciu ťažkých havárií jadrových reaktorov.

•	   s IRSN – Institut de Radioprotection et de Surété Nucléaire – v rámci OECD programu CABRI Water Loop Project využívajú výsledky experimentov s poruchami reaktivity tlakovodných reaktorov. Finančným prispievateľom je VUJE, a.s. a SE, a.s. 

Projekt tepelnej elektrárne v Novákoch: 
V energetickej oblasti sa pre SR črtá významná investícia v Novákoch. Francúzska spoločnosť Electricité de France (EdF), ktorá je už na Slovensku dlhšie etablovaná cez svoj rozvodný podnik Stredoslovenskej energetiky, tam prostredníctvom novovytvorenej slovenskej dcérskej spoločnosti Tatrapower plánuje postaviť paroplynovú elektráreň. Odhadovaná výška investície je viac ako 300 miliónov EUR, pričom v nepretržitej prevádzke elektráreň zamestná okolo 60 ľudí. Výstavba sa má začať realizovať v roku 2010.
Ochrana životného prostredia: 
V apríli 2009 bol oficiálne na úrovni Európskeho parlamentu a Rady schválený súbor legislatívnych opatrení v oblasti znižovania emisií skleníkových plynov a podpory vyššieho využitia obnoviteľných zdrojov energie, vrátane biopalív. SR sa podobne ako FR v súčasnosti pripravuje na transpozíciu právnych noriem do národnej legislatívy. V rámci rokovaní o konečnej podobe návrhu klimaticko-energetického balíčka, zástupcovia SR a FR intenzívne spolupracovali na úrovni Rady a pracovných skupín EÚ. V súčasnosti sa Slovenská republika zaoberá prípravou komplexnej stratégie na ich praktickú implementáciu. Tu je oblasť, kde vidíme potenciál pre ďalšiu spoluprácu slovenskej a francúzskej strany, najmä v oblasti vývoja (vrátane informácií) a využitia inovatívnych nízkouhlíkových technológií a obnoviteľných zdrojov energie.  

4.	Hospodárska spolupráca

Kľúčovými oblasťami spolupráce v hospodárskej oblasti sú okrem projektov v oblasti jadrovej a tepelnej energetiky najmä investícia francúzskej automobilky PSA, projekty elektronického mýta a  vybudovanie siete TGV medzi Parížom a Bratislavou do roku 2016.   

Rozvoj agropotravinárskeho sektora :
K popredným oblastiam posilňovania vzájomnej hospodárskej spolupráce bola zaradená aj oblasť poľnohospodárstva a potravinárstva, pričom dôraz bol kladený na ekonomickú prezentáciu na Slovensku, predovšetkým za prítomnosti malých a stredných podnikov. Za týmto účelom sa FR zúčastnilo v januári 2009 veľtrhu Danubius Gastro, ktorý sa konal v Bratislave.

Rovnako sa obe strany zaviazali posilňovať slovenskú účasť vo Francúzsku s dôrazom na spoluprácu medzi malými a strednými podnikmi ako aj medzi veľkými podnikmi a profesijnými zväzmi a združeniami. V tejto súvislosti bola dôležitá účasť MH SR, ako aj slovenských podnikateľov na najvýznamnejšom medzinárodnom subkontraktačnom veľtrhu priemyselných technológií a služieb, spracovania plastov, elektroniky a energetiky, náradia a príslušenstva MIDEST, ktorý sa konal v dňoch 4. až 7. novembra 2008 v Paríži. Veľtrhu sa zúčastnilo aj 13 slovenských podnikov z oblasti kovovýroby, zlievarenstva a elektrotechniky.

V súlade s politickou deklaráciou strategického partnerstva sa uskutočňujú vzájomné konzultácie stanovísk a pozícií k Spoločnej poľnohospodárskej politike EÚ, ktoré sa ešte zintenzívnili počas predsedníctva FR v EÚ. 

Minister pôdohospodárstva SR Stanislav Becík sa zúčastnil pri príležitosti zasadnutia Rady ministrov poľnohospodárstva a rybného hospodárstva EÚ v druhej polovici roku 2008  viacerých rokovaní s francúzskym ministrom poľnohospodárstva a rybného hospodárstva Michelom Barnierom o aktuálnych otázkach Spoločnej poľnohospodárskej politiky EÚ, ako aj o podobe Spoločnej poľnohospodárskej politiky EÚ po roku 2013.

V rámci spolupráce v oblasti politiky kvality EÚ sa v októbri 2008 uskutočnila týždenná odborná stáž pracovníčky Výskumného ústavu potravinárskeho v Bratislave na Inštitúte pôvodu a kvality vo Francúzsku (INAO). Pobyt bol zameraný na získanie informácií o aktivitách Francúzska v oblasti chránených označení potravín a potravinárskych výrobkov a označení kvalitných francúzskych potravín značkou Label Rouge. 

Ministerstvo pôdohospodárstva SR usporiadalo dňa 10.12.2008 odbornú prednášku „Právne aspekty a výkon kontroly v obchodných reťazcoch - skúsenosti Francúzskej republiky.“ Účelom prednášky, na ktorej vystúpil francúzsky expert Sylvain Leclerc z Ministerstva hospodárstva FR, bolo odovzdanie skúseností FR s výkonom kontroly obchodných reťazcov. 

Minister pôdohospodárstva dňa 3.3.2009 absolvoval pracovné raňajky organizované Francúzsko-slovenskou obchodnou komorou. Podujatia sa zúčastnili diplomatickí zástupcovia Francúzska na čele s  veľvyslancom Francúzska v SR Henrym Cunym, zástupcovia domácej podnikateľskej a finančnej sféry, štátnej správy a samosprávy. Minister vo svojom príhovore informoval prítomných o aktuálnych otázkach slovenského agrokomplexu vo vzťahu k EÚ a sústredil sa na hodnotenie nepriaznivej situácie v agrosektore, najmä na problémy so znižovaním produkcie hovädzieho dobytka, ošípaných, vodnej hydiny, ovocia, zeleniny a s nízkymi odbytovými cenami surového kravského mlieka, ako aj problémy s odbytom dreva. 

Ďalšou aktivitou s účasťou francúzskych expertov bola konferencia „Perspektíva a podpora chovu Norika muránskeho typu na Slovensku“, ktorá sa konala dňa 27. marca 2009 vo Zvolene. Na konferencii vystúpil Pierre Pasdermadijan, prezident France Trait, ktorý predstavil francúzske plemená ťažných koní. 

ZÚ FR v Bratislave bol zastúpený i na odbornej konferencii o využití lesnej biomasy, ktorá sa konala v Leviciach dňa 16.3.2009 za účasti ministra pôdohospodárstva SR  a predsedu vlády SR.  Nasledovala májová expozícia koní a ťažných zariadení, na ktorej nechýbali zástupcovia chovateľov francúzskych plemien ťažných koní a júnová konferencia o aktuálnych otázkach oblasti podpory pre chovateľov dojčiacich kráv. O podporu podnikania v tomto sektore na Slovensku má FR veľký záujem. 

Projekty v oblasti infraštruktúry:
Francúzska republika zdôraznila svoju pripravenosť navrhnúť riešenia novátorského financovania infraštrukturálnych projektov formou verejno-súkromného partnerstva (PPP) a prispieť tak k rozvoju diaľničnej siete v rámci slovenského národného programu. Preto sa procesu verejného obstarávania pre výber koncesionára na jednotlivé balíky PPP (projekty boli rozdelené do troch balíkov) zúčastňujú aj francúzske firmy. 
 
V decembri 2008 bola v tejto súvislosti komisiou Ministerstva dopravy, pôšt a telekomunikácií v rámci tendra na výstavbu a prevádzku úsekov rýchlostnej cesty R1 medzi Nitrou a Tekovskými Nemcami, ako aj severného obchvatu Banskej Bystrice vyhodnotená ako úspešná ponuka francúzsko-holandského konzorcia Vinci Concessions a ABN Amro Highway B.V.

V januári 2009 bola medzi Národnou diaľničnou spoločnosťou, a.s. a spoločnosťou     SkyToll, a.s. podpísaná zmluva na vybudovanie mýtneho systému na Slovensku. Spoločnosť SkyToll bola založená členmi konzorcia Ibertax - SanToll, víťaza tendra na dodanie komplexnej služby elektronického výberu mýta. Za spomínaným združením je francúzska diaľničná spoločnosť SANEF. Elektronický výber mýta na Slovensku by mal začať fungovať od začiatku roka 2010 a v decembri tohto roka by mal byť skúšobne sprevádzkovaný. 

Realizácia projektu vybudovania TGV medzi Parížom a Bratislavou sa plánuje na roky 2010 – 2013. Projekt bude financovaný z Operačného programu Doprava. Pre tento projekt bude použitých  475 mil. Eur. Predpokladá sa realizácia čiastkových projektov  1. a 2., nakoľko v súčasnosti SR čaká na rozhodnutie rakúskeho ministerstva rozvoja, inovácie a technológií. Rozhodnutie rakúskeho ministerstva sa týka elektrifikácie úseku železničnej trate Gänsendorf – Marchegg a až na základe tohto kroku pripravíme elektrifikáciu slovenského úseku (Marchegg – Devínska Nová ves).

Regionálna spolupráca:
Z pohľadu regionálneho rozvoja sa významnou javí účasť zástupcov šiestich slovenských samosprávnych krajov, predstaviteľov regionálnych štátnych a miestnych samosprávnych orgánov, predstaviteľov akademickej obce, ZMOS, predstaviteľov organizácií a inštitúcií pôsobiacich v oblasti vodného hospodárstva a iných na Konferencii o slovensko-francúzskej decentralizovanej spolupráci, ktorá sa konala v dňoch 11. - 12. júna 2009 vo Francúzsku. Spoločne s francúzskymi predstaviteľmi, prezentujúcimi rôzne úrovne riadenia verejnej správy hľadali spoločne riešenia a odpovede na aktuálne otázky týkajúce sa vodného hospodárstva a efektívneho využívania vodných zdrojov. 

V oblasti rozvíjania vzájomných regionálnych vzťahov sú významné aktivity Prešovského samosprávneho kraja, ktorý už niekoľko rokov uskutočňuje decentralizovanú spoluprácu s generálnou radou Horné Pyreneje. Doposiaľ boli dosiahnuté úspechy v oblasti podpory rozvoja cestovného ruchu, sociálnych služieb, podpory rozvoja obchodu a hospodárskej spolupráce, kultúry a v budúcnosti je zámerom rozšíriť spoluprácu do oblasti vzdelávania.

V kontexte implementácie strategického partnerstva napreduje spolupráca v oblasti stavebníctva, bytovej politiky, urbanizmu,  regionálneho rozvoja a vzdelávania a to v kontexte činnosti bilaterálnej francúzsko-slovenskej pracovnej skupiny, ktorá ma za cieľ koordinovať spoločné aktivity. Pracovná skupina pozostáva zo zástupcov Ministerstva výstavy a regionálneho rozvoja SR a francúzskeho Ministerstva energie, ekológie, trvalého rozvoja a územného plánovania a jej činnosť je zameraná na riešenie aktuálnych tém, ktorými sú bytová politika, správa bytového fondu, sociálne nájomné bývanie, mestská politika, urbanizmus a udržateľný rozvoj, revitalizácia mestských sídiel, šetrenie energie v budovách, geotermia a to formou spoločných francúzsko-slovenských seminárov, výmenou stážistov a technickej dokumentácie, pracovnými stretnutiami striedavo vo Francúzsku a na Slovensku ako aj prijímaním delegácií so zameraním na riešenie konkrétnych otázok. Najbližšie, už trináste spoločné zasadnutie pracovnej skupiny sa plánuje v dňoch 28. – 30. júna 2009 na Slovensku.

5.	Spolupráca v oblasti administratívy a v rámci rozšírenia Schengenského priestoru

SR pokračuje v projekte trvalej udržateľnosti výsledkov twiningového projektu realizovaného v spolupráci s Francúzskom „Posilnenie administratívnych kapacít v oblasti „gender mainstreamingu“. Jedným z výsledkov projektu bolo zriadenie Rady vlády Slovenskej republiky pre rodovú rovnosť, ktorá funguje od januára 2008. 

S cieľom bojovať proti nelegálnej práci a proti podvodom v poberaní sociálnych dávok sa pripravuje dohoda medzi ministerstvami práce oboch krajín.  

Ochrana ľudských práv:
V rámci vzájomnej spolupráce v oblasti ochrany ľudských práv (rovnosť, diskriminácia) zorganizoval dňa 13. novembra 2008 v Bratislave Úrad vlády SR v spolupráci s Veľvyslanectvom SR v Bratislave odborný seminár „Úloha mimovládnych organizácií a ochrana ľudských práv“ Podujatie, ktoré sa konalo pod záštitou podpredsedu vlády SR pre vedomostnú spoločnosť, európske záležitosti, ľudské práva a menšiny Dušana Čaploviča,  otvoril štátny tajomník Ministerstva práce, sociálnych vecí a rodiny SR Peter Sika a veľvyslanec Francúzskej republiky v Slovenskej republike Henry Cuny. Na seminári boli prezentované príspevky expertov v oblasti ľudských práv a antidiskriminácie zo SR a FR. Na podujatí sa zúčastnili aj mimovládne organizácie: Stredisko pre ľudské práva, Medzinárodná federácia pre ľudské práva, Občan a demokracia, Amnesty a International Francúzsko.  Seminár poukázal na nevyhnutnosť spolupráce medzi štátom a tretím sektorom, ako aj na mimoriadnu zodpovednosť oboch týchto subjektov pri dodržiavaní a ochrane ľudských práv, nielen z pohľadu tvorby legislatívy, ale aj z hľadiska aplikačnej praxe. Predmetom diskusie boli aj otázky financovania aktivít mimovládneho sektora zo strany štátu a s tým súvisiace garancie jeho nezávislosti, ako aj globálne a lokálne aktivity mimovládnych organizácií v súčasnosti v oboch krajinách i na platforme Európskej únie.

Policajná spolupráca:
Hlavnou zložkou bilaterálnej spolupráce medzi SR a FR v oblasti vnútorných záležitostí je policajná spolupráca. V tejto súvislosti sa v októbri 2008 uskutočnila odborná stáž v oblasti špeciálnej taktickej prípravy. Justičná a kriminálna polícia BR Paris prezentovala delegácii odboru výcviku PPZ svoju činnosť, cvičenie a zásah špeciálnej jednotky.

V decembri 2008 bola prijatá francúzska delegácia policajtov pracujúcich v oblasti boja proti environmentálnej kriminalite a kriminalite proti verejnému zdraviu. Hlavným účelom podujatia bola výmena skúseností pri realizácii prípadov zachytenia alebo výskytu   materiálov dvojakého použitia a prerokovanie okruhu spolupráce pri realizácii pripravovaného projektu týkajúceho sa jadrovej a rádiologickej bezpečnosti. V polovici júla 2009 sa očakáva rozhodnutie o spolufinancovaní projektu z európskych fondov.

Pokiaľ ide o operatívnu spoluprácu, tá v súčasnosti prebieha s FR v prípadoch podozrenia z obchodovania s ľuďmi a kupliarstva.

Vzájomné vzťahy hraničných polícií SR a FR sú na vysokej úrovni. V decembri 2008 navštívil riaditeľ Úradu hraničnej a cudzineckej polície MV SR riaditeľa Centrálneho riaditeľstva hraničnej polície s cieľom oboznámiť sa so štruktúrou FR hraničnej polície a jej riešením problémov týkajúcich sa nelegálnej migrácie. Operatívna spolupráca aktuálne prebieha v prípade medzinárodnej siete organizujúcej nelegálnu migráciu.

Vzdelávanie príslušníkov polície a colných orgánov:
Centrum vzdelávania MV SR v spolupráci s francúzskym veľvyslanectvom a s Úradom pre odbornú spoluprácu polície vo Francúzsku vyslalo na 1-mesačnú stáž v júni až júli t. r. pracovníčku sekcie informatiky, telekomunikácií a bezpečnosti MV SR. Stáž je organizovaná za účelom zdokonalenia sa vo francúzskom jazyku pre 18 uchádzačov z krajín EÚ a koná sa v Národnom vzdelávacom inštitúte Národnej polície v Clermond Ferrand vo Francúzsku.

Popri tom Centrum vzdelávania MV SR v spolupráci s francúzskym veľvyslanectvom uskutočnilo v júni 2008 v priestoroch Inštitútu pre verejnú správu v Bratislave „Seminár manažmentu“ zameraný na riadenie policajnej služby, ktorého sa zúčastnilo 25 riadiacich funkcionárov jednotlivých služieb na úrovni krajských, resp. okresných riaditeľstiev PZ. Seminára sa tiež zúčastnilo 5 študentov a 2  vysokoškolskí učitelia z Akadémie PZ

Taktiež prebieha dlhoročná spolupráca medzi SOŠ PZ Pezinok a MONTBÉLIARD E.N.P., v rámci ktorej sa každoročne uskutočňujú 1-týždňové výmeny pedagógov a študentov za účelom získavania nových vedomostí, skúseností aj praktických zručností potrebných na výkon policajnej profesie.

V októbri 2008 navštívil prezident Hasičského a záchranného zboru MV SR Operačné centrum medzirezortného riadenia krízy a tiež Zásahovú jednotku civilnej bezpečnosti FR. Účelom pracovnej cesty bola výmena skúseností z riešenia nepokojov v meste.